KWM นับถอยหลังแจก “วอแรนต์”
KWM เตรียมแจก “วอแรนต์-1” จำนวน 140 ล้านหน่วย อัตรา 3:1 รอผู้ถือหุ้นอนุมัติ 29 มิ.ย.นี้
14 มิ.ย. 2564

นายเอกพันธ์ วนโกสุม ประธานกรรมการบริหาร บริษัท เค.ดับบลิว.เม็ททัล เวิร์ค จำกัด (มหาชน) หรือ KWM เปิดเผยว่า จากที่ก่อนหน้านี้บริษัทประกาศเป็นผู้เชี่ยวชาญในการผลิตเครื่องสกัดระบบ SUPERCRITICAL FLUID CO2 EXTRACTION กัญชาและสมุนไพรไทย สัญชาติไทยเป็นรายแรกของประเทศ โดยการเซ็น MOU กับกลุ่มพันธมิตรทั้งหน่วยงานราชการและเอกชน ในการผลิตและติดตั้งเครื่องสกัดพืชสมุนไพร
โดยความคืบหน้าล่าสุดมีแนวโน้มส่งมอบเครื่องสกัดได้กว่า 10 เครื่องภายในสิ้นปีนี้ อีกทั้งยังเตรียมเปิดตลาดฟ้าทะลายโจร และพืชกระท่อม ในเร็วๆ นี้
นอกจากนี้บริษัทเตรียมแจกวอแรนต์ (KWM-W1) จำนวน 140 ล้านหน่วยให้ผู้ถือหุ้นเดิมฟรีในอัตรา 3:1 ที่รอไฟเขียวจากการอนุมัติผู้ถือหุ้นในวันที่ 29 มิ.ย.นี้